‘ประกันต่อ’หวนคืนไทย
เดินสายสานสัมพันธ์ดูดลูกค้า เก็บงานครบกำหนดไตรมาส4
30 ส.ค. 2555

เดินสายสานสัมพันธ์ดูดลูกค้า เก็บงานครบกำหนดไตรมาส4
ประกันต่างชาติชักแถวเข้าไทย สานสายสัมพันธ์ลูกค้า ชิงเบี้ยรอบต่ออายุปลายไตรมาส 4 
นายจีรพันธ์ อัศวะธนกุล นายกสมาคมประกันวินาศภัย เปิดเผยว่า บริษัทประกันภัยต่อต่างประเทศ เริ่มกลับเข้ามาในประเทศไทยอีกครั้ง จะเห็นได้ว่ามีประมาณ 5 บริษัท ที่เข้ามาจัดงานสัมมนาให้กับบริษัทประกันภัยไทยและหน่วยงานที่เกี่ยวข้อง เพื่อสร้างสายสัมพันธ์ที่ดีกับลูกค้า เพราะใกล้ถึงวันที่สัญญาประกันภัยต่อจะครบกำหนดในช่วงไตรมาสสุดท้ายของปี
“ช่วงที่ผ่านมามีประกันภัยต่อหน้าใหม่ที่เป็นรายใหญ่จากสหรัฐอเมริกาเข้ามาทำตลาด ทำให้ประกันภัยต่อที่เคยทำตลาดในไทยกลัวจะเสียลูกค้า ก็เข้ามาทำกิจกรรมกับลูกค้า และเงื่อนไขที่เคยเข้มงวดก็เริ่มผ่อนคลาย” นายจีรพันธ์ กล่าว
นายประเวช องอาจสิทธิกุล เลขาธิการ สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า บริษัทประกันภัยต่อต่างประเทศมีความมั่นใจในตลาดประกันภัยไทยมากขึ้น เพราะที่ผ่านมาไทยได้แสดงให้เห็นผลการบริหารจัดการป้องกันน้ำที่เห็นผลออกมาเป็นรูปธรรม 
อาทิ ประชาชนที่อาศัยอยู่ในเขตกรุงเทพมหานคร (กทม.) ซึ่งเคยย้ายไปอยู่ชานเมืองช่วงน้ำท่วม ได้ย้ายกลับมาอาศัยอยู่ใน กทม.เหมือนเดิม นิคมอุตสาหกรรมที่เคยปิดหลังน้ำท่วมได้กลับมาเปิดและดำเนินการผลิตได้แล้วบางส่วน เหลือเฉพาะโรงงานที่ต้องรอเครื่องจักรที่ต้องสั่งทำเฉพาะ
นอกจากนี้ ราคาเบี้ยประกันภัยน้ำท่วมลดลงอย่างมาก จากช่วงที่หลังน้ำท่วมใหม่ๆ ซึ่งราคาปรับเพิ่มขึ้นกว่า 15 เท่า ปัจจุบันลดลงเหลือประมาณ 3-5%
“ถ้ามองเรื่องภัยพิบัติของบ้านเรายังน้อย เมื่อเทียบกับประเทศอื่นๆ ที่อยู่ใกล้เคียง ทำให้ดึงดูดบริษัทประกันภัยต่างชาติเข้ามาแข่งขันกันมากขึ้น รวมทั้งเศรษฐกิจของไทยยังเติบโตอย่างต่อเนื่อง ทำให้ธุรกิจประกันภัย มีโอกาสในการเติบโตได้อีกมาก” นายประเวช กล่าว
นายนาโอยูกิ ซาคากิ รองผู้ช่วยผู้จัดการใหญ่ บริษัท มิตซุย สุมิโตโม อินชัวรันซ์ สาขาประเทศไทย กล่าวว่า บริษัทยังมีความมั่นใจในตลาดประกันภัยไทย เพราะเป็นประเทศที่มีภัยพิบัติไม่มาก และทางบริษัทมองว่าเหตุการณ์น้ำท่วมในปีที่ผ่านมาไม่ใช่ภัยพิบัติ คาดไม่ถึงว่าจะเกิดน้ำท่วมใหญ่ขนาดนั้น นอกจากนี้นักลงทุนต่างประเทศมีการเข้ามาลงทุนในประเทศไทยเพิ่มขึ้นอย่างต่อเนื่อง โดยเห็นได้จากมีลูกค้ารายใหม่ๆ ขออัตราเบี้ยประกันภัยทรัพย์สินและอื่นๆ เข้ามาที่บริษัทอย่างต่อเนื่อง
ทั้งนี้ 6 เดือนแรก เบี้ยประกันวินาศภัยทั้งระบบมีจำนวน 8.46 หมื่นล้านบาท เพิ่มขึ้น 22.93%